Саидмуқим Ибодзода

Саидмуқим Ибодзода (Ибодов Саидмуқим Тиллоевич; зод. 1 декабри 1971, деҳаи Ситора, ноҳияи Ҳисор) — колбадшинос, доктори илмҳои тиб (2010), профессор (2011).

 Зиндагинома 
Саидмуқим Ибодзода 1 декабри соли 1971 дар деҳаи Ситораи ноҳияи Ҳисор дар оилаи коргар ба дунё омадааст. Пас аз хатми мактаби миёнаи № 43-и ноҳияи Ҳисор соли 1989 ба факултаи муолиҷавии Донишгоҳи давлатии тиббии Тоҷикистон дохил шуда, соли 1996 донишгоҳи мазкурро аз рӯи ихтисоси кори табобатӣ хатм кардааст. Солҳои 1996—2001 дар зинаҳои ординатура ва аспирантура низ таҳсил кардааст.

 Хонавода 
Оиладор, соҳиби 6 фарзанд мебошад.

 Корнома 
Саидмуқим Ибодзода дар давраи донишҷӯӣ тариқи ҳамкор ба сифати лаборант дар кафедраи анатомияи одами Донишгоҳи давлатии тиббии Тоҷикистон ба номи Абӯалӣ ибни Сино фаъолият намудааст. Солҳои 1996—2005 ба ҳайси ассистенти кафедраи анатомияи одам ва аз соли 2005 ба вазифаи ассистенти кафедраи анатомияи патологӣ, соли 2007 ба вазифаи мудири кафедраи анатомияи патологӣ, солҳои 2011—2016 ба ҳайси мудири кафедраи анатомияи одам ва забони лотинии ба номи Я. А. Раҳимов солҳои 2016—2018 ба ҳайси муовини ректор оид ба илм ва нашрия, солҳои 2018—2024 ба сифати муовини ректор оид ба корҳои таълимию методӣ дар Донишгоҳи давлатии тиббии Тоҷикистон адои вазифа намудааст.

Саидмуқим Ибодзода аз моҳи майи соли 2024 иҷрокунандаи вазифаи ноиби президенти АМИТ — раиси Шуъбаи илмҳои тиббӣ ва фарматсевтии АМИТ таъйин шудааст.

Саидмуқим Ибодзод муовини раиси Шӯрои дисертатсионии анатомия ва физиология, узви Раёсат, раиси Шӯрои таълимӣ ва аъзои Комиссисяи байникафедравии проблемавии Донишгоҳи давлатии тиббии Тоҷикистон ба номи Абӯалӣ ибни Сино, инчунин, аъзои Шӯрои таҳририяи маҷаллаи илмӣ-амалии «Паёми Сино» ва «Авҷи Зуҳал» мебошад.

 Пажӯҳишҳо 
Дар бораи ҷарроҳии стенозҳои пилородуоденалӣ бо дарназардошти ҳеликобактериоз, ихтилоли морфофунксионалӣ ва патофизиологии бемориҳои ҷигар ва тавсифи морфологии рӯдаи дувоздаҳангушта дар давраи баъдитавал-лудӣ, сохтор ва морфогенези ғадудҳои лимфавии рӯдаи дувоздаҳангушта пажӯҳиш анҷом додааст.

Муаллифи беш аз 170 таълифот, аз ҷумла 15 китоби дарсӣ, 7 дастури таълимӣ, 20 кори таълимӣ-методӣ, 1 монография, 3 патент, 4 пешниҳоди беҳсозӣ мебошад.

Таҳти роҳбарии Саидмуқим Ибодов 2 нафар рисолаи номзадӣ дифоъ кардаанд.

 Унвону ҷоизаҳо 
 Медали «Хидматҳо дар нигоҳдории тандурустӣ» (2017);
 Аълочии тандурустии Тоҷикистон (2017);
 Аълочии маориф ва илми Тоҷикистон (2018);
 Ордени Шараф дараҷаи II (2022).

 Осор 
 Структурные особенности железистого и лимфоидного аппарата двенадцатиперстной кишки человека в эксперименте у крыс в условиях высокогорья и холода. Новосибирск. 2010;
 Ташхиси морфологии протсеси патологӣ. Д., 2013;
 Хусусиятҳои синнусолии узвҳо ва системаи организми одам. Д., 2015 (китоби дарсӣ);
 Анатомияи одам. Х., 2018 (ҳаммуаллиф);
 Анатомияи патологӣ. Д., 2018 (ҳаммуаллиф).

 Эзоҳ 

 Адабиёт